Тикшеренеүселәр фекеренсә, тываларҙың этник формалашыуында төп нигеҙҙе төрки, монгол һәм самодий ҡәбиләләре уйнай[18]. Күп быуаттар дауамында хәҙерге тываларҙың ата-бабалары Үҙәк Азия төрки-монгол күскеселәренең бер үк ҡәбилә һәм дәүләт берекмәләре менән тығыҙ контактҡа ингән[19]. Айырыуса тығыҙ бәйләнештәр тыва ата-бабалары һәм монголдар араһында 1207 йылда Монгол империяһы составына түбәс һәм тухас ҡәбиләләре ингәндән һуң барлыҡҡа килгән[20][21]. Тывалар составында мәркит (мәркут, мүркүт), мәкрин, мәнғат[22], тумат, салчак (салджиут)[23], харанут[24], цувдағ[25], шарнут[26], элджигин[27], галжан, моол кеүек һәм башҡа ырыуҙар осрай[28]